El pasáu llunes asistí a la presentación d'un llibru na Casa d'Encuentro de  Piedrasblancas. Una obra singular: «Contribuciones regionales para una declaración universal del derecho humano a la paz». Una esposición brillante y didáutica a cargu de Carlos Villán, que nos envolvío nuna riestra de reflexones y presupuestos de paz. Unes palabres pronunciaes col convencimientu del drechu de les persones a vivir en paz. Momentos nutríos pol deséu d'acabar cola violencia que reina en tolos estamentos sociales. Non, nun pueo resumir equí les elocuentes palabres del ponente, pero sí vos voi apurrir  la direición: www.aedidh.org, pa que los que quieran puedan visitar esta páxina y reivindicar el drechu humanu a la paz. Sumase a les persones qu'entamaron esti camín de lluz. Toos podemos aportar dalgo de nós p'algamar la paz que tanto necesitamos.